
A szájon át adott cukoroldat hatása az újszülöttkori fájdalompercepcióra

A felnőttekkel összehasonlítva az újszülöttek sokkal érzékenyebbek a fájdalomra és kifejezettebben érintik őket annak hosszú távú következményei. Ennek ellenére orvosi ellátásuk során az újszülöttek általában, de különösen a koraszülöttek visszatérő akut vagy tartós fájdalomnak vannak kitéve. Tapasztalatok szerint a mérsékelt fájdalommal járó beavatkozások előtt per os adott cukor oldat csökkenti újszülöttekben a fájdalom megélését. A fájdalom percepció megítélésére a PIPP (Premature Infant Pain Profile) pontrendszer használatos. A fájdalom felnőttekben a frontalis cortex aktivációjával összefüggésben hemodinamikai változásokat eredményez, amelyet non-invazív módon Near Infrared Spektroszkóp (NIRS) segítségével lehet objektivizálni.
A DEOEC Neonatológiai Tanszéken 74 érett újszülött esetében a kötelező anyagcsere szűréshez szükséges vérvétel során, 48-60 órás korban PIPP score meghatározás mellett párhuzamosan NIRS vizsgálatot végeztünk. Utóbbi során a frontalis lebeny perfúziójára jellemző össz-, redukált és oxyhemoglobin változásokat regisztráltuk. A betegeket a vizsgálatot megelőzően két csoportba osztottuk és a beavatkozás előtt 25%-os glucose oldatot, vagy vizet kaptak szájon keresztül. A kizárási kritériumok között perinatalis asphyxia, szülési sérülés, infekció, megelőző fájdalmas beavatkozás, instabil klinikai állapot, anyai drog abúzus, szedatív/analgetikus gyógyszerek alkalmazása szerepelt. A vizsgálathoz a szülők hozzájárulásukat adták.
A fájdalom a frontalis lebeny aktivációjára utaló perfúzió változást eredményezett. Glucose adását követően ez kevésbé volt kifejezett. A PIPP score tekintetében is szignifikáns különbséget észleltünk a két csoport között, glucose adását követően az értékek alacsonyabbak voltak. A frontalis lebeny aktivációjával összefüggő hemodinamikai változások jól korreláltak a PIPP score-ral.
A fájdalom újszülöttekben a prefrontalis cortex activációját eredményezi, amelyet a megelőzően szájon keresztül adott 25%-os glucose oldat csökkent. A PIPP score szintén alátámasztja a per os adott glucose fájdalomcsillapító hatását a mérsékelt fájdalommal járó beavatkozások során újszülöttekben.



